Tove Videbæk (KRF), 2001-05-29:
På baggrund af rapporten, som nu er kommet, og også på baggrund af ministerens svar - i øvrigt tak for ministerens svar på vores forespørgsel - er det blevet endnu mere klart
for os end tidligere, at vi i Danmark mangler et lovmæssigt grundlag for hospicer. Vi mangler, som der står i rapporten, at sikre ensartede vilkår for drift af hospicesenge.
Vi mangler en helhedsorienteret lovgivning om døendes rettigheder.
Foreningen Hospice Forum og andre initiativtagere på dette område efterspørger alle et ensartet lovgrundlag, så vi ved, hvad vi kan forvente, uanset hvor vi bor i landet.
Også Ældre Sagen efterspørger lovgivning på området.
Den mulighed findes ikke i dag.
P.t. findes der 35-40 hospicepladser, og de fleste steder overhovedet ingen palliative team, som kan komme hjem og give den nødvendige støtte.
De nuværende hospicer får op til ti opringninger daglig fra mennesker, ofte grædende, der ønsker ophold på det pågældende hospice.
Hvis patienten er så heldig at bo i Vejle Amt, i Aalborg, Århus eller København, ja, så er patientens mulighed for at vælge størst.
Alle andre steder i landet har patienten ingen reel mulighed for at vælge selv.
Her vil jeg gerne understrege, at for os er det vigtigste ikke, om eventuelle hospicepladser er i privat eller i offentligt regi, men at de er der.
De fleste er enige i, at vi har brug for ca. 250 hospicepladser i Danmark fordelt i de forskellige amter, hvis alle skal have en reel mulighed for at kunne vælge.
idet de allerfleste ville vælge at dø hjemme, hvis det var sådan, at man kunne være sikker på, at man kunne få den hjælp og støtte i hjemmet, som både patient og pårørende har behov for.
Ud over at sikre hospicepladser og palliative team er det også meget vigtigt at sikre en høj faglig kvalitet af den palliative indsats, uanset hvor den finder sted, gennem fastlæggelse af bindende faglige retningslinjer på området. Hele hospicetanken, hele den palliative indsats bygger jo på en dyb respekt og en stærk omsorg for den døende.
Når man som patient eller pårørende står over for hospicetanken er døden jo rykket tæt på.
Så tæt, at patienten selv erkender, at han eller hun skal dø inden for et kortere tidsrum.
Det, der nu er af betydning for patienten, er en effektiv smerte- og symptomkontrol, og at der gives støtte i den resterende tid af tilværelsen; ikke mindst, at der er støtte til at gennemleve de følelser af sorg, der ofte følger med uhelbredelig sygdom og afsked med livet. Der er et begreb, der altid fremføres, når plejen og behandling af døende drøftes, og det er en værdig død.
Elementerne i en værdig død må være, at man f.eks. lige til det sidste bliver respekteret som den person, man er, at smerterne lindres, at der er ro omkring en, at der er nogen til at våge i de sidste timer, nogen til at holde i hånd, at der er nogen hos en, når man udånder.
Og naturligvis skal ophold på hospice eller modtagelse af anden form for palliativ pleje være gratis, således at alle uanset pengepung har en reel mulighed for at vælge, hvor han eller hun ønsker at tilbringe den sidste del af sit liv og i sidste ende få en værdig død.
Forslag til vedtagelse »Idet Folketinget konstaterer, at arbejdsgruppen om palliativ indsats i amter og kommuner er fremkommet med forslag for den fremtidige palliative indsats, pålægger Folketinget regeringen at tilvejebringe det økonomiske og lovgivningsmæssige grundlag for gennemførelse af arbejdsgruppens anbefalinger inden udgangen af 2004.
Folketinget opfordrer særligt regeringen til at arbejde